b'\n_START_ARTICLE_\nRudolf Zdol\xc5\xa1ek\n_START_SECTION_\n\xc5\xbdivljenje in delo\n_START_PARAGRAPH_\nZdol\xc5\xa1ek se je rodil na gradu Lemberg v dru\xc5\xbeini grajskega oskrbnika. Obiskoval je ni\xc5\xbejo gimnazijo v Celju, kmetijsko \xc5\xa1olo v Grottenhofu (pri Gradcu) in vi\xc5\xa1jo kmetijsko \xc5\xa1olo v Klosterneuburgu. Slu\xc5\xbeboval je na veleposestvu grofa F\xc3\xbcrstenberga v Weitri (Spodnja Avstrija, 1897-1898), pri grofu Attemsu v Bre\xc5\xbeicah (1902 in 1904-1905), pri Lenku na Raki (1903), v vinski trgovini K. Pugel v Mariboru (1904). Leta 1906 in 1907 je bil potujo\xc4\x8di u\xc4\x8ditelj pri okrajnem glavarstvu v Tolminu, postal 1908 strokovni u\xc4\x8ditelj za sadjarstvo na kmetijski \xc5\xa1oli na Grmu (Novo mesto). Strokovni izpit je opravil na Hochschule f\xc3\xbcr Bodenkultur na Dunaju (1910). Konec julija 1914 je bil poslan na rusko fronto, 26. avgusta, po bitki pri Krasnem (Galicija) ujet in poslan v Atkarsk (saratovska gubernija), nato v okolico Rostova, kjer je na upravi za regulacijo reke Don izdeloval na\xc4\x8drte za nasade sadnega in varovalnega drevja na re\xc4\x8dnih bregovih. Spomladi 1915 je bil preme\xc5\xa1\xc4\x8den v mestno vrtnarijo v \xc4\x8cistopolje, jeseni v voja\xc5\xa1nico, kjer je zbolel za pegavico in v ruskem ujetni\xc5\xa1tvu 8. marca 1916 umrl._NEWLINE_Zdol\xc5\xa1ek je bil vesten u\xc4\x8ditelj in vzgojitelj, prakti\xc4\x8dno izobra\xc5\xbeen strokovnjak in med ljudstvom priljubljen predavatelj. V letih 1910\xe2\x80\x931914 je skoraj vsaka \xc5\xa1tevilka Slovenskega sadjarja objavila njegove prakti\xc4\x8dne in zanimive prispevke. Ob ustanovitvi Dru\xc5\xa1tva kmetijskih u\xc4\x8diteljev (1913) je bil izvoljen za gospodarja in za predsednika terminolo\xc5\xa1ke komisije za kmetijstvo. Z Jankom \xc5\xa0lebingerjem je tik pred vojno kon\xc4\x8dal priprave za kon\xc4\x8dno dolo\xc4\x8ditev slovenskih pomolo\xc5\xa1kih (sadjarskih) imen za jablane in hru\xc5\xa1ke; po vojni je to gradivo v redakciji Jo\xc5\xbeeta Debevca objavil Martin Humek v Slovenskem sadjarju (1919).'